ພວກ​ທ່ານ​ໝໍ​​ຈີນ ສາມາດ ຕໍ່ມືທີ່ຂາດ ເຂົ້າໃສ່ຂໍ້ມື ຂອງເຈົ້າຂອງຄືນໄດ້ (ວີດີໂອ)
ພວກ​ນາຍ​ໝໍ​ໄດ້ຫຍິບ​ມື ທີ່ຂາດ​ຂອງ​ໜຸ່ມຄົນນຶ່ງ ​ຕິດ​ໃສ່​ຂໍ້​ຂາຂອງລາວ​ໄວ້ ເປັນເວລານຶ່ງເດືອນ ຈຶ່ງເອົາມາຕໍ່ໃສ່ຂໍ້ມືຄືນ ​ໃນ​ການຜ່າຕັດ ທີ່​ໃຊ້​ເວລາ 9 ຊົ່ວ​ໂມງ​.
ພວກທ່ານໝໍໃນຈີນ ໄດ້ຮັກສາມືທີ່ຖືກຕັດຂາດອອກຈາກແຂນ ຂອງຊາຍຄົນນຶ່ງ ໃຫ້ມີຊີວິດຢູ່ໄດ້ ເປັນເວລານຶ່ງເດືອນ ດ້ວຍການ ເອົາໄປຕິດໃສ່ຂາຂອງຜູ້ກ່ຽວໄວ້ ກ່ອນທີ່ຈະເອົາໄປຫຍິບຕໍ່ເຂົ້າ ກັບແຂນຂອງລາວ ອົງການຂ່າວຂອງຈີນ ລາຍງານວ່າ ພວກທ່ານໝໍໃນແຂວງ Hunan ໄດ້ທໍາການຜ່າຕັດດັ່ງກ່າວນີ້ ໃຫ້ໜຸ່ມ ໄວ 25 ປີ ທີ່ມືຂອງລາວຖືກເຄື່ອງຈັກຂຸດດິນ ຕັດອອກ ມືຂອງລາວ ໄດ້ຮັບຄວາມເສຍຫາຍຢ່າງສາຫັດ ເກີນກ່ວາທີ່ຈະສາມາດຫຍິບເຂົ້າໃສ່ແຂນ ຂອງຜູ້ກ່ຽວໄດ້ໃນທັນທີ ພວກໝໍຜ່າຕັດໃນເມືອງຫຼວງ Changsha ຂອງແຂວງ ຈຶ່ງໄດ້ເອົາ ມືຂອງລາວ ໄປຫຍິບຕິດໄວ້ກັບຂໍ້ຂາຂອງລາວແທນ ເພື່ອບໍ່ໃຫ້ເສ້ນເລືອດຕາຍ ຂະນະທີ່ ທໍາການຮັກສາປິ່ນປົວຜູ້ກ່ຽວນັ້ນ ອົງການຂ່າວຂອງຈີນ ລາຍງານວ່າ ໃນຕົ້ນໆເດືອນນີ້ ພວກທ່ານໝໍໄດ້ທໍາການຜ່າຕັດ ອີກຄັ້ງນຶ່ງ ເອົາມືຂອງລາວທີ່ຫຍິບຕິດໃສ່ຂໍ້ຂາໄວ້ນັ້ນ ມາຕໍ່ໃສ່ຂໍ້ມືຂອງລາວຄືນ ໃນການ ຜ່າຕັດ ທີ່ໃຊ້ເວລາ 9 ຊົ່ວໂມງ ພວກນັກຄົ້ນຄ້ວາ ກ່າວວ່າ ພວກອະໄວຍະວະຕ່າງໆຂອງຮ່າງກາຍ ທີ່ຖືກຕັດຂາດນັ້ນ ສາມາດຮັກສາໄວ້ໄດ້ ຖ້າຫາກວ່າສາມາດຊ່ວຍລະບົບໄຫຼຂອງເລືອດ ໃຫ້ຍັງທໍາງານຢູ່ ຕໍ່ໄປໄດ້ ພາຍໃນຫຼາຍໆຊົ່ວໂມງ ຫຼັງຈາກຖືກຕັດອອກນັ້ນ ແລະມັນກໍແລ້ວແຕ່ລະກໍລະນີ ທ່ານໝໍຂອງຊາຍໜຸ່ມຄົນນັ້ນກ່າວວ່າ ຜູ້ກ່ຽວຈະຕ້ອງໄດ້ຮັບການຜ່າຕັດຕື່ມອີກຫຼາຍໆຄັ້ງ ພ້ອມທັງການບໍາບັດອື່ນໆນໍາອີກ ເພື່ອໃຫ້ມືຂອງລາວສາມາດໃຊ້ໄດ້ຄືນ